Жыгхэм кIэлъоплъ
ПсэупIэ-коммунальнэ хозяйствэмкIэ Налшык и Управленэм лэжьыгъэ пыухыкIахэр зэфIех къалэ кIуэцIым дэт жыгхэм я щытыкIэр къэпщытэным теухуауэ.
Иджыблагъэ Эльбрусскэ уэрамым щхъуэмч жыгхэр (каштан) ирахащ, а щIыпIэм щызекIуэ транспортхэм я бжыгъэр куэды-щэ зэрыхъуам къыхэкIыу. А уэрамым псом хуэмыдэу хьэлъэзешэ машинэхэр щымащIэкъым. Абыхэм я зэранкIэ гъуэгум телъ асфальтыр щIэх-щIэхыурэ яхъуэжын хуей мэхъу. КъимыдэкIэ, гъуэгур нэхъ бгъуэ ящIынущ. Аращ жыгхэр ирахын хуей щIэхъуар. А уэрамым щыпсэухэм къыгурагъэIуащ абыхэм я пIэкIэ жыгыщIэ цIыкIухэр зэрыхасэжынур. Ахэр гъуэгум фIыуэ къыпэщIэхауэ щытынущ, транспортыр зыкIи зэран хуэмыхъуу.
Иужьрей илъэсищым къриубыдэу къалэ кIуэцIым жыгыщIэу мини 2-м нэблагъэ щыхасащ. ЩIыпIэ администрацэм и нэIэм щIэмыту зы жыги, зы щхъуантIагъи зыщIыпIи щрахыркъым икIи щыхасэркъым. Лэжьыгъэ псори къалэм и иджырей архитектурэ убзыхукIэм теухуауэ зэфIах.
Шэрэдж Дисэ.
